Ekspertenes dom: Norge tar fem VM-gull i skiskyting
- Jeg tror på fem gull. Mye skal klaffe for at det skal skje, men det er ikke urealistisk. Ikke med tanke på den formen Tora (Berger) er i nå, og hvor nære Emil (Hegle Svendsen) er å være verdens beste skiskytter, sier TV2-ekspert Ole Kristian Stoltenberg til VG Nett Om cirka ett døgn tas første stavtak under VM 2013 i Nove Mesto. I alt skal det gås 11 renn, og Stoltenberg legger til grunn for sine spådommer at Norge har medaljesjanser på samtlige distanser. Slik tror han de fem norske gullene vil komme: Ett gull: Emil Hegle Svendsen. Stoltenberg mener at med Svendsen gode form, bør han kunne ta med seg minst ett gull. - Hans største mulighet er på sprinten, med tanke på langrennsformen hans og at han mangler litt på stående skyting. Får han imidlertid selvtilliten på plass med en god sprint, kan det bli både to og tre gull på ham, tror Stoltenberg. To gull: Tora Berger. TV2-eksperten tror Berger er gullkandidat på samtlige distanser hun stiller til. - Sprinten er kanskje en liten svakhet. Men både jaktstarten, fellesstarten og 15-kilometeren kan hun vinne. Jeg tror ikke hun vinner samtlige, men blir stående igjen med to gull, sier han. To gull: Stafett. Norge skal gå tre stafetter, for herrer, damer og mix - Stoltenberg tror to av dem gir full uttelling, fortrinnsvis mix og jentestafetten. - Jentene får en utfordring i og med at de er favoritter for første gang i historien. Det blir spennende, tipper han.Tidligere skiskytter Frode Andresen tipper fire, fem eller seks gull til Norge. - Men mye kommer an på Tora og Emil. Man er prisgitt at de presterer, mye hviler på de to. Og det er en hårfin balanse - hvis en av dem eksempelvis blir syk, kan VM bli veldig mørkt. Funker de, kan det bli superbra, sier Andresen til VG Nett. Slik vurderer han Norges gullsjanser: Ett gull: Emil Hegle Svendsen. Andresen mener Svendsen har vært nære ved å få full klaff gjennom hele sesongen, og han er sikker på at trønderen vil lykkes til gull minst én gang dette mesterskapet. Gjerne på sprinten. - Han har slitt litt med den distansen, så det skulle ikke forundre meg om det er der han slår til. Han er egentlig bedre på et normalprogram, men det er grenser for hvor lang tid det kan gå før han lykkes i en sprint igjen. Det er antakelig rett rundt hjørnet, spår han. To/tre gull: Tora Berger. Andresen tror Berger vil være gullkandidat på samtlige distanser, og at det vil ende med en god medaljefangst for skiskytterdronningen. - Det er bare tre-fire andre løpere som er på hennes nivå. Hun skyter alltid bra, og dersom hun treffer med formen i sporet, vinner hun, sier han. Ett/to gull: Stafett. Både på herrestafetten og mix stafett tror Andresen Norge kan gå helt til topps. For jentenes del mener han det er jevnere, og at dagsformen hos de svakeste leddene på stafettlagene vil avgjøre. - Men det er mange variabler når man skal gå et VM. Dersom Norge får bra forhold, at det blir bra og lett og gå, og ikke for mye vind, kan det bli en del gull, sier han. Torgeir Bjørn: Fem gull Tidligere skiskytter-trener Torgeir Bjørn er enig med sine ekspertkolleger når det gjelder antall gull i VM i Nove Mesto. - Emil og Tora er våre sikre kort. I tillegg har både Tarjei (Bø), Ole Einar (Bjørndalen) og Synnøve (Solemdal) vist i år at de har kapasitet til å vinne, sier Bjørn til VG Nett. Slik mener han medaljefangsten blir: Ett gull: Emil Hegle Svendsen. Bjørn mener skiskytterhelten kan slå til på hvilken som helst distanse under VM. - Han var veldig nære ved å bli VM-kongen i fjor. Da sto mye mellom ham og Martin Fourcade, og det er de to beste også i år. De er fortsatt jevne, så dette vil bli en maktkamp. Den av dem som er i flytsonen, vil gjerne ta mange gull - Fourcade gjorde det i fjor, Emil er i stand til å gjøre det i år, sier Bjørn. To gull: Tora Berger. Bjørn mener Berger er Norges sikreste kort i år. - Hun er en løper som er sterk i hodet, og som kan avgjøre på siste skyting eller siste runde, sier han. To gull: Stafett. Av tre stafetter mener Bjørn det vil bli full klaff i to. - Herrestafetten pleier de å ha kontroll på, og stafett har fungert bra for dem i vinter. Når Norge stiller med toppet lag i mix, tror jeg de vinner den også. Det er ikke urealistisk at jentene vinner heller, oppsummerer han. PS! VM i skiskyting åpner med mix stafett torsdag klokken 17.30. Løpet kan du følgeLIVE herpå VG Nett.
Dersom skiskytterekspertenes spådommer slår til, vil Norge stå igjen med fem gull etter at siste skudd er avfyrt i VM 2013.